**Joonas Donskoi** (s. 13. huhtikuuta 1992 Raahe) on suomalainen uransa lopettanut jääkiekkoilija.

Donskoi pelasi vuodet 2009–2015 Kärpissä, jonka kanssa hän voitti suomenmestaruuden kahdesti. Vuonna 2015 hän siirtyi NHL:ään, jossa hän pelasi 474 runkosarjaottelua San Jose Sharksissa, Colorado Avalanchessa ja Seattle Krakenissa. Maajoukkueessa Donskoi pelasi maailmanmestaruuskilpailuissa 2015 ja maailmancupissa 2016. Lisäksi hän pelasi alle 18-vuotiaiden MM-kilpailuissa 2010 ja nuorten MM-kilpailuissa 2011 ja 2012.

Ura
---

### Seuraura

#### Juniorivuodet ja SM-liigadebyytti

Donskoi aloitti jääkiekkoilun viisivuotiaana raahelaisessa Teräs-Kiekossa. Hän muutti 15-vuotiaana Ouluun ja siirtyi Kärppien C-nuoriin kaudeksi 2007–2008. Hän pelasi kuitenkin lähes koko kauden B-nuorissa ja vahvisti C-nuoria kevään 2008 pudotuspeleissä, jotka päättyivät suomenmestaruuteen. Kaudella 2008–2009 Donskoi pelasi suurimman osan kaudesta A-nuorissa, mutta vahvisti B-nuoria kevään 2009 pudotuspeleissä ja saavutti joukkueessa SM-hopeaa.

Huhtikuussa 2009 Donskoi teki Kärppien kanssa kolmivuotisen SM-liigasopimuksen. Hän sai peliaikaa harjoitusotteluissa ja teki SM-liigadebyyttinsä 17-vuotiaana 11. syyskuuta 2009 vieraissa Bluesia vastaan. Ensimmäisen SM-liigamaalin Donskoi teki uransa kolmannessa ottelussa 19. syyskuuta 2009 Jokereita vastaan. Hän loukkasi marraskuussa 2009 polvensa harjoituksissa ja oli kuukauden pelaamatta. Donskoi pelasi kaudella 18 runkosarjaottelua tehopistein 2+2=4. Hän pelasi neljä ottelua myös Mestiksessä Suomen alle-20-vuotiaiden maajoukkueessa. Donskoi pelasi muun kauden A-nuorissa, jotka voittivat suomenmestaruuden keväällä 2010.

Ennen kesän 2010 NHL:n varaustilaisuutta NHL:n kykyjenetsijäpalvelu arvioi Donskoin Euroopassa pelaavista kenttäpelaajista 14. lupaavimmaksi. Lopulta Florida Panthers varasi hänet neljännellä kierroksella numerolla 99. KHL:n varaustilaisuudessa 2010 Avangard Omsk varasi Donskoin ensimmäisellä kierroksella 13. pelaajana.

#### Vuodet Kärppien SM-liigajoukkueessa

Varsinaisella SM-liigan tulokaskaudellaan 2010–2011 Donskoi teki 52 runkosarjaottelussa tehopisteet 16+11=27 ollen Kärppien toiseksi paras maalintekijä Petr Tenkrátin jälkeen. Hän sijoittui tulokkaiden pistepörssissä neljänneksi Jokereiden Teemu Pulkkisen ja Antti Kerälän sekä Ässien Joel Armian jälkeen. Donskoi herätti kauden aikana huomiota kritisoimalla Iltalehdelle joukkueen ulkomaalaispelaajien panosta. Tammikuussa 2011 Donskoi teki Kärppien kanssa 1+1-vuotisen jatkosopimuksen.

Kausi 2011–2012 oli Donskoille edellistä vaikeampi ja hän kärsi ns. "toisen kauden kirouksesta". Alkukauden Donskoi kärsi sairastelusta ja teki ensimmäisessä 29 runkosarjaottelussa kymmenen tehopistettä. Kevätkaudella hän nosti tasoaan ja teki kauden aikana 52 runkosarjaottelussa lopulta yhteensä 25 tehopistettä. Kevään 2012 pudotuspeleissä Donskoi kuului Kärppien parhaimmistoon ja teki kuudessa ottelussa tehot 3+3=6. Helmikuussa 2012 hän käytti sopimuksessaan olleen option ja teki vuoden mittaisen jatkosopimuksen joukkueen kanssa.

Donskoin kausi 2012–2013 jäi rikkonaiseksi. Hän loukkasi ranteensa lokakuussa 2012 ja joutui kuukaudeksi sivuun. Donskoin pelillinen taso jäi vaisuksi ja kaudella raukesi myös NHL-varaus. Hän pelasi kauden aikana 31 runkosarjaottelua tehopistein 4+10=14. Joulukuussa 2012 Donskoi teki kevääseen 2015 ulottuvan jatkosopimuksen.

Kaudella 2013–2014 Donskoi onnistui edelliskautta paremmin. Hän oli Kärppien kolmanneksi paras pistemies tehoilla 11+26=37. Etenkin syyskaudella Donskoi kunnostautui rangaistuslaukausspelialistina. Kärpät voitti kauden päätteeksi suomenmestaruuden. Helmikuussa 2014 Donskoi teki kaksivuotisen jatkosopimuksen.

Kaudella 2014–2015 Donskoi jatkoi vahvoja otteitaan Joonas Kemppaisen ja Julius Junttilan kanssa muodostamassaan "JJJ-ketjussa". Donskoi teki SM-liigan yhden kauden piste-ennätyksensä tehoilla 19+30=49, joilla hän oli Kärppien paras pistemies ja maalintekijä. Donskoi jakoi koko SM-liigan pistepörssin neljännen sijan Tapparan Olli Palolan kanssa. Hän voitti koko kevään 2015 pudotuspelien tehotilaston lukemalla +15 ja sijoittui tehoilla 6+16=22 pistepörssissä toiseksi edellään ketjukaveri Joonas Kemppainen. Kärpät voitti jälleen suomenmestaruuden ja Donskoi palkittiin pudotuspelien parhaan pelaajan Jari Kurri -palkinnolla. Donskoi valittiin myös SM-liigan tähdistökentälliseen.

#### NHL

Toukokuussa 2015 Donskoi teki vapaana agenttina kaksivuotisen tulokassopimuksen NHL-joukkue San Jose Sharksin kanssa. Hän otti paikkansa seuran NHL-kokoonpanosta jo harjoitusleirin päätteeksi ja teki NHL-debyyttinsä runkosarjan avauskierroksella 7. lokakuuta 2015 vieraissa Los Angeles Kingsia vastaan. Donskoi sai ottelussa jääaikaa 9.46 minuuttia. Hän teki samassa ottelussa NHL-uransa avausmaalin ja sai tehomerkinnän +3. Kauden 2015–2016 mittaan Donskoi vakiinnutti paikkansa Sharksin kakkosketjussa Logan Couturen ja Patrick Marleaun rinnalla, mutta hän pelasi alkukaudella myös joukkueen ykkösketjussa Joe Thorntonin ja Joe Pavelskin kanssa. Hän teki runkosarjassa tulokaskautensa aikana 76 ottelussa tehot 11+25=36. Donskoi avasi maalitilinsä NHL:n pudotuspeleissä heti kahdella osumalla hyvään saumaan viidennessä neljännesvälieräottelussa 22. huhtikuuta 2016 vieraissa Los Angeles Kingsia vastaan, sillä hänen toinen osumansa jäi Sharksin 3–6-voittoon päättyneen ottelun ratkaisumaaliksi. Donskoi valittiin ottelun ykköstähdeksi. Stanley Cupin loppuottelusarjan kolmannessa ottelussa Donskoi ratkaisi jatkoajalla Sharksille voiton.

Kaudella 2016–2017 Donskoi kärsi loukkaantumisista ja teki 61 ottelussa 17 tehopistettä. Toukokuussa 2017 hän teki Sharksin kanssa kaksivuotisen 3,8 miljoonan dollarin jatkosopimuksen. Hän pelasi Sharksissa vielä kaksi kautta, kunnes hänestä tuli vapaa pelaaja kesällä 2019.

Heinäkuussa 2019 Donskoi teki nelivuotisen ja 15,6 miljoonan dollarin arvoisen sopimuksen Colorado Avalanchen kanssa. Donskoi teki ensimmäisen hattutemppunsa NHL:ssä 7. marraskuuta 2019 ottelussa Nashville Predatorsia vastaan.

Seattle Kraken varasi Donskoin joukkueeseensa vuoden 2021 laajennusvaraustilaisuudessa. Donskoi teki kaudella 2021–2022 vain kaksi maalia Seattlen jäädessä pudotuspelien ulkopuolelle. Ennen kautta 2022–2023 pelatussa harjoitusottelussa Donskoi sai uransa seitsemännen aivotärähdyksen ja oli sivussa koko kauden. Elokuussa 2023 Donskoi ilmoitti päättävänsä uransa useiden aivotärähdysten seurauksena.

### Maajoukkueura

Donskoi edusti Suomea MM-kilpailuissa vuonna 2015 ja oli joukkueen paras maalintekijä ja kolmanneksi paras pistemies tehoilla 5+3=8. Hänet palkittiin Sloveniaa vastaan pelatussa alkulohkon ottelussa Suomen joukkueen parhaana pelaajana.*lähde?*

Donskoi pelasi alle 20-vuotiaiden MM-kilpailuissa vuosina 2011 ja 2012. Hän oli ensimmäisessä turnauksessa tehopisteillä 3+3=6 Suomen kolmanneksi paras pistemies. Jälkimmäisessä turnauksessa Donskoi toimi joukkueen varakapteenina. Vuoden 2010 turnaus jäi häneltä väliin loukkaantumisen vuoksi. Donskoi pelasi myös alle 18-vuotiaiden MM-kilpailuissa 2010 voittaen pronssia.

Vuonna 2008 Donskoi pelasi Euroopan nuorten olympiafestivaaleissa ollen tehoilla 2+6=8 Suomen paras pistemies ja syöttäjä. Vuosina 2008 ja 2009 hän pelasi myös World U-17 Hockey Challengessa ja vuonna 2009 alle 18-vuotiaiden Ivan Hlinkan muistoturnauksessa.*lähde?*

A-maajoukkuedebyyttinsä Donskoi teki 1. huhtikuuta 2011 Lahdessa Slovakiaa vastaan. 20. joulukuuta 2014 hän ratkaisi Suomelle 3–2-voiton Channel One Cupin toisessa ottelussa Sotšissa Tšekkiä vastaan onnistuttuaan kahdesti voittomaalikilpailussa. Seuraavassa ottelussa 21. joulukuuta 2014 Ruotsia vastaan Donskoi teki ensimmäisen A-maajoukkuemaalinsa varsinaisella peliajalla, mutta onnistui jälleen myös ottelun päättäneessä voittomaalikilpailussa.

Yhteensä Donskoi on pelannut 19 A-maaottelua tehopistein 7+4=11.*lähde?*

Tausta
------

Donskoilla on venäläisiä sukujuuria. Hänen mukaansa hänen isoisänsä tai isoisoisänsä oli venäläinen. Venäjää Donskoi ei osaa puhua. Hänen pikkuveljensä Aleksi pelasi TeKin III-divisioonajoukkueessa ja myös Joonaksen vuosina 1978 ja 1979 syntyneet isoveljet ovat pelanneet jääkiekkoa. Veljesten isä on toiminut TeKin junioreiden huoltajana.

Donskoi harrasti lapsena pesäpalloa Pattijoen Urheilijoissa ja pelasi jalkapalloa 16-vuotiaaksi saakka.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2009–2010 | Suomi U20 | Mestis | 4 | 1 | 0 | 1 | 0 | – | – | – | – | – |  |  |  |  |  |  | U18 | 6 | 1 | 7 | 8 | 0 |
|  | Kärpät | SM-liiga | 18 | 2 | 2 | 4 | 6 | – | – | – | – | – |
| 2010–2011 | Suomi U20 | Mestis | 2 | 1 | 0 | 1 | 0 | – | – | – | – | – |  |  |  |  |  |  | JMM | 6 | 3 | 3 | 6 | 2 |
|  | Kärpät | SM-liiga | 52 | 16 | 11 | 27 | 10 | 3 | 1 | 0 | 1 | 0 |
| 2011–2012 | Kärpät | SM-liiga | 52 | 8 | 17 | 25 | 12 | 6 | 3 | 3 | 6 | 0 |  |  |  |  |  |  | JMM | 7 | 2 | 3 | 5 | 0 |
| 2012–2013 | Kärpät | SM-liiga | 31 | 4 | 10 | 14 | 8 | 3 | 0 | 1 | 1 | 2 |
| 2013–2014 | Kärpät | SM-liiga | 60 | 11 | 26 | 37 | 10 | 16 | 4 | 2 | 6 | 4 | Kanada-malja |
| 2014–2015 | Kärpät | SM-liiga | 58 | 19 | 30 | 49 | 10 | 19 | 6 | 16 | 22 | 6 | Kanada-malja | Ykköstähdistö |  |  |  |  | MM | 8 | 5 | 3 | 8 | 0 |
| 2015–2016 | San Jose Sharks | NHL | 76 | 11 | 25 | 36 | 20 | 24 | 6 | 6 | 12 | 4 |
| 2016–2017 | San Jose Sharks | NHL | 61 | 6 | 11 | 17 | 10 | 5 | 0 | 2 | 2 | 0 |  |  |  |  |  |  | WCup | 3 | 0 | 0 | 0 | 0 |
| 2017–2018 | San Jose Sharks | NHL | 66 | 14 | 18 | 32 | 26 | 9 | 2 | 2 | 4 | 0 |
| 2018–2019 | San Jose Sharks | NHL | 80 | 14 | 23 | 37 | 10 | 12 | 1 | 2 | 3 | 4 |
| 2019–2020 | Colorado Avalanche | NHL | 65 | 16 | 17 | 33 | 26 | 9 | 3 | 3 | 6 | 2 |
| 2020–2021 | Colorado Avalanche | NHL | 51 | 17 | 14 | 31 | 10 | 10 | 3 | 2 | 5 | 0 |
| 2021–2022 | Seattle Kraken | NHL | 75 | 2 | 20 | 22 | 14 | – | – | – | – | – |
| 2022–2023 | Seattle Kraken Loukkaantunut | NHL | 0 | 0 | 0 | 0 | 0 | – | – | – | – | – |
| 8 kautta | yhteensä | NHL | 474 | 80 | 128 | 208 | 116 | 69 | 15 | 17 | 32 | 10 |
| 6 kautta | yhteensä | SM-liiga | 271 | 60 | 96 | 156 | 54 | 47 | 14 | 22 | 36 | 12 |

Lähteet
-------

* Joonas Donskoi The Internet Hockey Databasessa (englanniksi)
* Joonas Donskoi *Elite Prospects*. Everysport Media Group AB.  (englanniksi)

### Viitteet

1. ↑  Kummipelaaja Joonas Donskoi Etelä-Suomen Kärppäfanit ry. Viitattu 15.1.2016.
2. ↑  Donskoin luistin liikkuu taas  2.12.2011. Oulun Kärpät Oy. Viitattu 10.4.2012. [vanhentunut linkki]
3. 1 2 3 4  Leppänen, Marko: Kaasu pohjassa.  *Jääkiekkolehti Kultanumero Kausiopas 2014/15 NRO 7/2014*, 2014. vsk, s. 34–41.
4. 1 2 3 4 5 6 7 8  Joonas Donskoi *Elite Prospects*. Everysport Media Group AB.  (englanniksi)
5. ↑  Saarenheimo palaa Kärppiin *Jatkoaika.com*.  22.4.2009. Viitattu 15.1.2016.
6. ↑  Kärpät nosti lupaavan Donskoin liigaryhmäänsä  11.9.2009. Yleisradio Oy. Viitattu 11.9.2009.
7. ↑  Väisänen, Matti: Donskoille uran avausosuma *Jatkoaika.com*.  19.9.2009. Viitattu 15.1.2016.
8. ↑  Donskoille kuukauden sairasloma  19.11.2009. Jatkoaika.com. Viitattu 25.2.2010.
9. ↑  European Skaters Midterm Rankings National Hockey League. Viitattu 25.2.2010. (englanniksi)
10. ↑  Maalitilastot 2010–2011 Liiga. Viitattu 15.1.2016.
11. ↑  Pistepörssi 2010–11 (Arkistoitu sivu) Liiga. Viitattu 15.1.2016.
12. ↑  Seppänen, Esko: Kärppäkeltanokka laukoo totuuksia – "Enemmän munaa kuin Aravirralla" *Urheilulehti*.  20.1.2011. Viitattu 15.1.2016.
13. ↑  Aravirta jatkaa Kärppien päävalmentajana  17.1.2011. Jatkoaika.com. Viitattu 20.9.2012.
14. 1 2  Onnela, Janne: Hiihtelystä hurjaan loppukiriin *Jatkoaika.com*.  13.1.2012. Viitattu 15.1.2016.
15. 1 2  Savonen, Ilari: Kärppien pelaaja-arvostelut 2011–2012  29.4.2012. Jatkoaika.com. Viitattu 20.9.2012.
16. ↑  Donskoi jatkaa Kärpissä *Jatkoaika.com*.  6.2.2012. Viitattu 15.1.2016.
17. ↑  Donskoi kuukaudeksi sivuun *Jatkoaika.com*.  12.10.2012. Viitattu 15.1.2016.
18. ↑  Onnela, Janne: Kärppien pelaaja-arvioinnit 2012–2013: Ei tervettä päivää *Jatkoaika.com*.  24.3.2013. Viitattu 24.3.2013.
19. ↑  Kärpät teki jatkosopimukset neljän pelaajansa kanssa  11.12.2012. Jatkoaika.com. Viitattu 11.12.2012.
20. ↑  Perustilastot 2013–2014 (Kärpät) Liiga. Viitattu 15.1.2016.
21. ↑  Onnela, Janne: Kärppien välitodistukset 2013–2014 *Jatkoaika.com*.  23.12.2013.
22. ↑  Tammilehto, Teemu: Tässä ovat Suomen mestarit – katso Kärppien joukkue pelaaja pelaajalta! *Yle Urheilu*.  26.4.2014. Viitattu 15.1.2016.
23. ↑  Kärpät tehtaili tukun jatkosopimuksia *Jatkoaika.com*.  27.2.2014. Viitattu 15.1.2016.
24. ↑  Liigagaalassa palkittiin kauden parhaita  2.5.2015. Jatkoaika.com. Viitattu 3.5.2015.
25. ↑  Sharks Sign Forward Joonas Donskoi  20.5.2015. San Jose Sharks. Viitattu 21.5.2015. (englanniksi)
26. ↑  Boxscore – NHL.com  7.10.2015. NHL.com. Viitattu 10.10.2015. (englanniksi)
27. ↑  Hoffrén, Sami: Joonas Donskoi loistaa ja kerää vastuuta NHL:ssa – "Tämmöinen pohjoisen juntti kaipaisi välillä myös lunta" *Ilta-Sanomat*.  22.4.2016. Toronto:  Sanoma Media Finland. Viitattu 23.4.2016.
28. ↑  Boxscore – San Jose Sharks – NHL.com  22.4.2016. San Jose Sharks. Viitattu 23.4.2016. (englanniksi)
29. ↑  Seppälä, Tommi: Sharks-sankari Donskoi Kurrin seuraan: "Ei hassumpi fiilis" *Yle*.  5.6.2016. Viitattu 28.8.2023.
30. ↑  Niemeläinen, Jonne: Joonas Donskoille 3,8 miljoonan dollarin jatkosopimus *Yle*.  13.5.2017. Viitattu 28.8.2023.
31. ↑  Donskoi siirtyy Colorado Avalancheen Yle. Viitattu 2.7.2019.
32. ↑  Näin syntyi Donskoin NHL-uran ensimmäinen hattutemppu: "Varmaan edellisen kerran onnistuin vastaavassa, kun olin viisivuotias" *yle.fi*. Viitattu 9.11.2019.
33. ↑
34. ↑  Leinonen, Otto: Suomen NHL-hyökkääjän maalimäärä jää hälyttävän pieneksi – tästä se johtuu *Iltalehti*.  29.4.2022. Viitattu 28.8.2023.
35. ↑  RS: Joonas Donskoi, 30, paljasti, mihin katosi NHL-kaukalosta – "Pitää aina miettiä, kun kuitenkin olen perheenisä" *MTV*.  28.1.2023. Viitattu 28.8.2023.
36. ↑  Isokoski, Riku: NHL-hyökkääjä Joonas Donskoi, 31, lopettaa uransa *Iltalehti*. Viitattu 28.8.2023.
37. ↑  Peltola, Pasi: Vain maali puuttui  1.4.2011. Kaleva Oy. Viitattu 21.12.2014.
38. ↑  Maalihana viimein auki – Kärppien Joonas Donskoi Leijonien sankari  20.12.2014. Kaleva Oy. Viitattu 21.12.2014.
39. ↑  Kärppien Donskoi taituroi kiekon maaliin kahdesti – Leijonat kaatoi Ruotsin  21.12.2014. Kaleva Oy. Viitattu 21.12.2014.
40. 1 2 3  Anna Egutkina: Venäläismediassa tehtiin Donskoistakin venäläinen *Iltalehti*.  13.5.2015. Alma Media Suomi Oy. Viitattu 13.5.2015.
41. ↑  Kauhala, Topias et al.: Tässä erilainen syy Oulun Kärppien dominoinnille SM-liigassa – "Tänne on aina haaveiltu ja tänne on päästy" *Urheilulehti*.  26.4.2015. Viitattu 20.5.2015.
42. ↑  Aleksi Donskoi at eliteprospects.com *www.eliteprospects.com*. Viitattu 28.8.2023. (englanniksi)
43. ↑  Sporttitiimi ei juuri lomaile  12.6.2014. Oulu-lehti. Viitattu 26.7.2014.

Aiheesta muualla
----------------

* Joonas Donskoi Jatkoaika.comissa

|  |  |  |
| --- | --- | --- |
| Edeltäjä:**Juhamatti Aaltonen** | **Jari Kurri -palkinnon voittaja**2015 | Seuraaja:**Patrik Laine** |

Suomen joukkue – Jääkiekon MM-kilpailut 2015
2 Jokipakka |
6 Mäntylä |
7 Lindell |
15 Ruutu (**A**) |
16 Barkov |
18 Lepistö (**A**) |
20 Pesonen |
23 Louhivaara |
24 Kemppainen |
25 Hytönen |
26 Immonen |
27 Kontiola |
28 Salmela |
32 Saros |
33 Engren |
35 Rinne |
36 Jokinen (**C**) |
38 Hietanen |
41 Pihlström |
50 Aaltonen |
55 Ohtamaa |
63 Jaakola |
70 Hartikainen |
71 Komarov |
72 Donskoi |
Valmentaja Kari Jalonen

Suomen joukkue – Jääkiekon maailmancup 2016
2 Jokipakka |
3 Määttä |
7 Lindell |
9 Koivu (**C**) |
12 Lehterä |
18 Lepistö |
19 Koskinen |
20 Aho |
22 Pokka |
27 Donskoi |
28 Korpikoski |
29 Laine |
35 Rinne |
36 Jokinen (**A**) |
40 Rask |
45 Vatanen |
51 Filppula (**A**) |
55 Ristolainen |
56 Haula |
64 Granlund |
71 Komarov |
86 Teräväinen |
91 Barkov |
Valmentaja Lauri Marjamäki